Rasmus Prehn (S), 2006-03-29:
Jeg vil gerne indledningsvis sige, at det jo er en lidt anden genre end den, vi har været i, måske er det bagatelgenren, men dog alligevel interessant.
Det er jo sådan, at erhvervsministeren har ansvaret for Erhvervs- og Selskabsstyrelsen, og på hjemmesiden her fremgår det, at man har en særlig værdi i sit værdisæt, som hedder »jeg er funky«.
Og i den sammenhæng kunne jeg godt tænke mig at få ministerens forklaring på, hvor man skal hen med det.
Er det en ny værdi, ministeren ønsker at lægge ind i Erhvervs- og Selskabsstyrelsens arbejde, at man er funky, og hvad forstår ministeren ved ordet funky?
Jeg har slået det op i ordbogen, og jeg synes, der er nogle lidt sjove oversættelser af det her ord.
Vi kender formentlig alle sammen tanken om, at man er ukonventionel og afslappet osv., men der står også, at ordet sådan set kan betyde, at man er bange, at man er kujonagtig, at man er meget bange, at man tilmed har en ubehagelig lugt, at man er stinkende med ubehagelig eller meget grim lugt.
Og så kommer så oversættelserne cool og moderne osv.
Hvad er det for nogle af de her oversættelser, som erhvervsministeren synes at der skal lægges særlig vægt på i Erhvervs- og Selskabsstyrelsen, når der står i værdisættet, at man er funky?
Det handler om kreativitet.
Jeg vil sige til spørgeren, at ordet funky ikke ligger ministeren lige for, men det er jo sådan, at i Erhvervs- og Selskabsstyrelsen har de også ytringsfrihed.
Men vi må i hvert fald sige, at ordet har ramt sådan lidt præcist, fordi styrelsen har faktisk fået 60 pct. flere ansøgere, end de plejer, på det stillingsopslag, hvor de brugte ordet.
Og når det er sagt, kan vi da sige, at det vel er positivt, at Erhvervs- og Selskabsstyrelsen lægger vægt på, at deres medarbejdere udfordrer vanetænkningen og skaber nye ideer til gavn for virksomhederne og også til gavn for borgerne i Danmark.
Og jeg vil godt sige til spørgeren, at det jo er min klare holdning, at hvis vi skal sikre vækst i vores samfund, så er det ikke kun folk i erhvervslivet, der skal være gode til at tænke nyt og skabe nyt
, det skal vores styrelser også være.
Og de skal jo altså binde deres værdigrundlag op på Økonomi- og Erhvervsministeriets værdigrundlag, hvor vi har følgende værdier: Vores resultater gør en forskel, vi viser handlekraft, vi har fokus på kvalitet, vi lytter til alle og tænker på tværs, og vi skaber en god sammenhæng.
Så det er sådan ud fra det, at man i Erhvervsog Selskabsstyrelsen har haft lidt frihed til at tænke lidt videre.
Det er ikke, fordi vi ikke synes, der er problemer i samfundet.
Men når jeg tager det her spørgsmål op, så er det da, fordi det er temmelig aparte, vil jeg nok sige, at Erhvervs- og Selskabsstyrelsen bruger et sådant ord og sender et sådant signal.
Altså, jeg synes da, at ministeren er nødt til at tage et ansvar for det i stedet for at sige: Det er kreativt, og det har lokket folk til.
Det er da noget af et signal, man sender til omverdenen, at man skal være kujonagtig og bange og ildelugtende, som ordet kan oversættes til.
Er det sådan en særlig konservativ værdi, man gerne vil have i Erhvervs- og Selskabsstyrelsen?
Og de siger, at de har brugt det i betydningen utraditionel, ukonventionel.
Ved at tænke lidt utraditionelt og ved at udfordre vanetænkningen, ønsker man i Erhvervs- og Selskabsstyrelsen at skabe bedre erhvervsvilkår.
Og det er jo altså ikke sådan, at vi har oversat ordet på den måde.
Jeg må jo sige, at jeg i går aftes også havde fat i en fremmedordbog i ministeriet og fik nogle andre betydninger frem end hr. Rasmus Prehn.
Det er ikke et ord, som ministeren nok lige ville bruge, men jeg har sagt, at de styrelser, der lever op til det værdigrundlag, vi har, lægger jeg ikke så stærke bånd på.
Er det sådan, at ministeren foranlediget af de her ting vil kigge på, om man eventuelt skulle formulere sig lidt anderledes?
Jeg går da ikke ud fra, at det er De Konservatives politik eller regeringens politik, at man skal have de værdier, som jeg oversatte før, nemlig kujonagtig og ildelugtende osv.
Men kunne man ikke finde et mere rammende og præcist ord, som samtidig ville kunne signalere den nytænkende kreativitet, som ligger ministeren så meget på sinde?
Det er i hvert fald ikke i den oversættelse, spørgeren henfører til, man har brugt ordet.
Nej, men jeg er da lettet over at høre, at ministeren ikke tilsigtet har brugt ordet i denne sammenhæng.
Men jeg synes alligevel, det har en vis betydning, hvilke ord man bruger.
Jeg mener, der må være en vis højtidelighed, hvad angår de ord man bruger fra offentlighedens side.
Og jeg synes, at ministeren må tage ansvar for de ting og kigge på dem.
Det er jo fint nok, at man gerne vil være frisk med de friske og ung med de unge, men man må også gerne kigge på, hvilke signaler man sender til omverdenen, om vi kan risikere at skabe et dårligere image eller blive lidt til grin for det her.
Det synes jeg ministeren må tage ansvar for.
Hermed sluttede spørgsmålet.